b"\n_START_ARTICLE_\nPupeni\xc5\xb3 lipai\n_START_SECTION_\nAuginimas\n_START_PARAGRAPH_\nKampuotosios pupen\xc4\x97s daugiausia auginamos Indijoje ir Pakistane, taip pat JAV, Kinijoje, Australijoje ir Afrikoje. Indija kasmet u\xc5\xbeaugina 2,5-3,5 milijonus ton\xc5\xb3 pupeni\xc5\xb3, Tai apie 80% pasaulio pupeni\xc5\xb3 produkcijos._NEWLINE_Indijoje pagrindiniai pupeni\xc5\xb3 auginimo regionai yra Rad\xc5\xbeastanas, Gud\xc5\xbearatas ir Harjana. Jodhpur, Sri Ganganagar ir Hanumangarh Rad\xc5\xbeastane yra svarb\xc5\xabs prekybos pupen\xc4\x97mis centrai. Hanumangarh ir Ganganagar vietov\xc4\x97se auginamos auk\xc5\xa1\xc4\x8diausios kokyb\xc4\x97s pupen\xc4\x97s, i\xc5\xa1 kuri\xc5\xb3 gaunami spar\xc4\x8diai hidratuojami lipai (angl. Fast-Hydrating Guar._NEWLINE_JAV per paskutinius 5 metus u\xc5\xbeaugindavo nuo 4600 iki 14000 ton\xc5\xb3 pupeni\xc5\xb3. Vakar\xc5\xb3 Teksase paskutinius 50 m. augina iki 50 t\xc5\xabkst. akr\xc5\xb3 pupeni\xc5\xb3._NEWLINE_Pasaulin\xc4\x97 pupeni\xc5\xb3 lip\xc5\xb3 ir j\xc5\xb3 darini\xc5\xb3 produkcija yra apie 1 mln. ton\xc5\xb3. Panaudojimas pramon\xc4\x97je sudaro apie 70% visos lip\xc5\xb3 paklausos. Dauguma lip\xc5\xb3 sunaudojama kaip propantus suspenduojanti med\xc5\xbeiaga hidraulinio ardymo procesuose. 2012 m. pupeni\xc5\xb3 kainos padid\xc4\x97jo 900-1000%. Pagrindin\xc4\x97 \xc5\xa1io kain\xc5\xb3 kilimo prie\xc5\xbeastis buvo atsarg\xc5\xb3 kaupimas, vykdytas toki\xc5\xb3 naftos gavybos kompanij\xc5\xb3 kaip \xe2\x80\x9eHalliburton\xe2\x80\x9c ir \xe2\x80\x9eSchlumberger\xe2\x80\x9c, ir baim\xc4\x97, kad neu\xc5\xbeteks pupeni\xc5\xb3 lip\xc5\xb3 gr\xc4\x99\xc5\xbeiniams, nes Rad\xc5\xbeastane sausros. 2013 m. Indijoje pupen\xc4\x97mis buvo u\xc5\xbes\xc4\x97ti itin dideli plotai \xe2\x80\x93 jie padid\xc4\x97jo 21% ir buvo jau 10,6 milijon\xc5\xb3 akr\xc5\xb3. Rad\xc5\xbeastanas, Harjana ir Gud\xc5\xbearatas \xe2\x80\x93 trys pagrindin\xc4\x97s pupenes auginan\xc4\x8dios Indijos valstijos \xe2\x80\x93 pupen\xc4\x97mis u\xc5\xbes\xc4\x97tais plotais vir\xc5\xa1ijo j\xc5\xb3 \xc5\xbeem\xc4\x97s \xc5\xabkio departament\xc5\xb3 numatytus planus. Netradiciniai pupeni\xc5\xb3 augintojai kitose Indijos valstijose 2013 m. taip pat susidom\xc4\x97jo pupen\xc4\x97mis.\n_START_SECTION_\nChemin\xc4\x97 sud\xc4\x97tis\n_START_PARAGRAPH_\nPupeni\xc5\xb3 lipai yra polisacharidas, sudarytas i\xc5\xa1 monosacharid\xc5\xb3 galaktoz\xc4\x97s ir manoz\xc4\x97s. Skeletin\xc4\x97 dalis yra tiesi grandin\xc4\x97 i\xc5\xa1 \xce\xb2 1,4 sujungt\xc5\xb3 manoz\xc4\x97s liekan\xc5\xb3, kur prie kas antros manoz\xc4\x97s 1,6 ry\xc5\xa1iais prijungtos manoz\xc4\x97s liekanos, sudaran\xc4\x8dios trumpas \xc5\xa1onines \xc5\xa1akas.\n_START_SECTION_\nTirpumas ir klampumas\n_START_PARAGRAPH_\nPupeni\xc5\xb3 lipai yra tirpesni nei sald\xc5\xbeiosios ceratonijos lipai ir geresnis stabilizatorius, nes turi daugiau atsi\xc5\xa1akojan\xc4\x8di\xc5\xb3 galaktoz\xc4\x97s \xc5\xa1ak\xc5\xb3. Pupeni\xc5\xb3 lipai taip pat n\xc4\x97ra savaime sudarantys gel\xc4\xaf, kaip kad ceratonij\xc5\xb3 lipai. Ta\xc4\x8diau paveikus boraksu ar kalciu pupeni\xc5\xb3 lip\xc5\xb3 molekul\xc4\x97s tinkl\xc4\x97ja ir sudaro gel\xc4\xaf. Vandenyje \xc5\xa1ie lipai yra nejoniniai ir hidrokoloidiniai. J\xc5\xb3 neveikia tirpalo jonin\xc4\x97 j\xc4\x97ga ar pH, ta\xc4\x8diau jie degraduoja esant kra\xc5\xa1tutiniam pH ir temperat\xc5\xabrai (t. y., pH 3, kai temperat\xc5\xabra 50\xc2\xa0\xc2\xb0C). Pupeni\xc5\xb3 lipai lieka stabil\xc5\xabs, kai tirpal\xc5\xb3 pH >5-7. Stiprios r\xc5\xabg\xc5\xa1tys sukelia hidroliz\xc4\x99 ir naikina klampum\xc4\x85. Stipr\xc5\xabs \xc5\xa1armai didel\xc4\x97mis koncentracijomis irgi link\xc4\x99 ma\xc5\xbeinti klampum\xc4\x85. Lipai netirp\xc5\xabs daugelyje angliavandenilini\xc5\xb3 tirpikli\xc5\xb3._NEWLINE_Pupeni\xc5\xb3 lipai pasi\xc5\xbeymi didele strukt\xc5\xabrine klampa. Jie yra labai tiksotropiniai, kai koncentracija vir\xc5\xa1ija 1%, o kai \xc5\xa1i ma\xc5\xbeesn\xc4\x97 u\xc5\xbe 0,3%, tiksotropija yra menka. Pupeni\xc5\xb3 lip\xc5\xb3 klampumas yra sinergi\xc5\xa1kas su ksantano lipais. Pupeni\xc5\xb3 lip\xc5\xb3 ir micelinio kazeino mi\xc5\xa1iniai gali b\xc5\xabti menkai tiksotropiniai.\n_START_SECTION_\nLedo kristal\xc5\xb3 augimas\n_START_PARAGRAPH_\nPupeni\xc5\xb3 lipai l\xc4\x97tina ledo kristal\xc5\xb3 augim\xc4\x85, nes nespecifi\xc5\xa1kai l\xc4\x97tina med\xc5\xbeiag\xc5\xb3 perna\xc5\xa1\xc4\x85 kietos ir skystos fazi\xc5\xb3 skiriamajame pavir\xc5\xa1iuje. \xc5\xa0ie lipai gerai stabilizuoja net kei\xc4\x8diantis u\xc5\xbe\xc5\xa1\xc4\x85limo ir tirpimo ciklams.\n_START_SECTION_\nGamyba\n_START_PARAGRAPH_\nLip\xc5\xb3 gamybos technologija priklauso nuo to, kokio produkto reikia. Komercin\xc4\x97je gamyboje naudojami tokie etapai, kaip kepinimas, diferencinis trynimas, sijojimas ir poliravimas._NEWLINE_Maistin\xc4\x97s kokyb\xc4\x97s pupen\xc4\x97s perdirbamos etapais. Svarbi skaldyt\xc5\xb3 pupeni\xc5\xb3 s\xc4\x97kl\xc5\xb3 atranka. I\xc5\xa1 skaldyt\xc5\xb3 s\xc4\x97kl\xc5\xb3 atrenkamos tinkamiausios, po to mirkomos. Pradinio mirkymo stadija labai svarbi, nes nuo jos priklauso galutinio produkto hidratacijos sparta._NEWLINE_Pakankamai i\xc5\xa1mirkytos skaldytos s\xc4\x97klos apdirbamos smulkinimo \xc4\xafrenginiu (angl. flaker). Smulkintos pusel\xc4\x97s sumalamos ir d\xc5\xbeiovinamos. Gauti milteliai sijojami sukamais sietais, kad milteli\xc5\xb3 dalel\xc4\x97s b\xc5\xabt\xc5\xb3 reikiamo dyd\xc5\xbeio. Per stambios dalel\xc4\x97s smulkinamos pakartotinai._NEWLINE_Smulkinimas suma\xc5\xbeina malimo \xc4\xafrenginio apkrov\xc4\x85, nes jei pusel\xc4\x97s b\xc5\xabt\xc5\xb3 malamos tiesiogiai, malimo metu i\xc5\xa1siskirianti \xc5\xa1iluma suma\xc5\xbeint\xc5\xb3 galutinio produkto hidratacijos geb\xc4\x85._NEWLINE_I\xc5\xa1 sveik\xc5\xb3 s\xc4\x97kl\xc5\xb3 gaminant skaldytas gaunami \xc5\xa1alutinis produktas \xe2\x80\x93 luobel\xc4\x97s ir gemalai, kurie vadinami angl. guar meal 'pupeni\xc5\xb3 miltai'. Tarptautin\xc4\x97je rinkoje jie parduodami kaip galvij\xc5\xb3 pa\xc5\xa1aras. Pupeni\xc5\xb3 miltai turi daug baltym\xc5\xb3, taip pat turi aliej\xc5\xb3._NEWLINE_Pupeni\xc5\xb3 lipai (E412) yra svarbus nat\xc5\xabralus maisto priedas, turintis didel\xc4\x99 mitybin\xc4\x99 vert\xc4\x99. Maistini\xc5\xb3 pupeni\xc5\xb3 lip\xc5\xb3 milteli\xc5\xb3 kokyb\xc4\x97 apib\xc5\xabdinama daleli\xc5\xb3 dyd\xc5\xbeiu, hidratacijos sparta, suteikiamu klampumu, mikrobiniu neu\xc5\xbeter\xc5\xa1tumu. Rupaus malimo pupeni\xc5\xb3 lipai paprastai klampum\xc4\x85 didina l\xc4\x97\xc4\x8diau, bet lengviau i\xc5\xa1mai\xc5\xa1omi, nei smulkaus malimo lipai._NEWLINE_Komercin\xc4\x97je rinkoje pardavin\xc4\x97jami ir modifikuoti pupeni\xc5\xb3 lipai \xe2\x80\x93 apdoroti fermentais, katijoniniai ir hidropropilinti pupeni\xc5\xb3 lipai."